**Төтенше жағдай кезеңінде       Петропавл қаласы және Солтүстік Қазақстан облысы аумағында шектеу шараларын қолдану туралы**

«Төтенше жағдай енгізу туралы» Қазақстан Республикасы Президентінің 2022 жылғы 05.01. №745 Жарлығына және «Төтенше жағдай туралы» Қазақстан Республикасы Заңының 13,15,16-баптарына сәйкес, төтенше жағдай режимін қамтамасыз ету мақсатында, **БҰЙЫРАМЫН:**

1. Қоғамдық қауіпсіздікті қамтамасыз ету, заңдылық пен құқықтық тәртіпті қалыпты жағдайға келтіру, азаматтардың құқықтары мен бостандықтарын қорғау мақсатында, Петропавл қаласы мен Солтүстік Қазақстан облысы шекараларында 2022 жылғы 5 қаңтар 22 сағат 00 минуттан 2022 жылғы 19 қаңтар 00 сағат 00 минутқа дейінгі кезеңде төтенше жағдай енгізілсін.

2. Петропавл қаласы мен Солтүстік Қазақстан облысында төтенше жағдай кезеңінде 23 сағат 00 минуттан 7 сағат 00 минутқа дейін коменданттық сағат енгізілсін.

3. Төтенше жағдай кезеңінде келесі шаралар және уақытша шектеулер енгізілсін:

1) қоғамдық тәртіпті қорғау, аса маңызды мемлекеттік және стратегиялық объектілерді күзету, сондай-ақ халықтың тіршілігін қамтамасыз ететін объектілердің және көліктің жұмысы күшейтілсін;

2) мемлекеттік шекара, өткізу пункттері және оған іргелес жатқан аумақтар күшейтілсін;

3) Петропавл қаласы мен Солтүстік Қазақстан облысында еркін жүріп-тұруға, оның ішінде көлік құралдарының еркін жүріп-тұруына шектеу бекітілсін;

4) Петропавл қаласы мен Солтүстік Қазақстан облысы шекараларында бақылау-өткізу режимі және жеке тұлғалардың жеке басын куәландыратын құжаттарын тексеру, жеке қарау, алып жүрген заттарын, көлік құралдарын тексеру ұйымдастырылсын;

5) Петропавл қаласына және Солтүстік Қазақстан облысына кіру, сондай-ақ одан шығу шектелсін, келесілерді қоспағанда:

а) халықтың тіршілігін қамтамасыз ететін ұйымдардың қызметкерлері;

б) медициналық көрсетілім бойынша кіретін және шығатын адамдар;

в) стационарларда емделудегі адамдардың шығуы;

г) транзиттік жүк көлігі;

д) жұмыс орнынан анықтама көрсеткен кезде жұмыс орнына баратын адамдардың көлігі;

е) тұрғылықты тұру орнына баратын адамдар;

6) жиналыстар, митингілер мен демонстрациялар, шерулер мен ереуілдер, сондай-ақ ойын-сауық, спорттық және басқа да іс-шараларды өткізуге тыйым салынсын;

7) көтерілістер және заңды тұлғалардың қызметіне кедергі келтіру немесе тоқтатудың өзге де тәсілдеріне тыйым салынсын;

8) көшірме жасау-көбейту техникасын, радио- және телетаратқыш аппаратураларды, аудио-фото және бейнежазба жүргізетін техникаларды пайдалану шектелсін, сондай-ақ дауыс зорайтқыш техникалық құралдарын уақытша алып қою жүзеге асырылсын;

9) қару, оқ-дәрілерді, жарылғыш заттарды, арнайы құралдарды, улы заттарды сатуға тыйым салынсын, дәрілік, есірткі заттары, психотроптық заттар, прекурсорлардың айналымына ерекше режим белгіленсін;

10) жарылғыш, радиоактивті, сондай-ақ химиялық және биологиялық қауіпті заттарды қолданатын заңды тұлғалардың қызметі тоқтатылсын;

11) Петропавл қаласы мен Солтүстік Қазақстан облысы аумағында этил спирті мен алкоголь өнімдерін сатуға тыйым салынсын;

12) Петропавл қаласы мен Солтүстік Қазақстан облысы аумағындағы көңіл көтеру, ойын-сауық орындарының, дәмханалар, мейрамханалар, барлардың сағат 10-00-ден 18-00-ге дейін алкоголь өнімдерін сату құқығынсыз жұмысы шектелсін;

13) республикалық, облыстық және аудандық маңызы бар жолдарда орналасқан жол бойындағы дәмханалардың жұмысы тоқтатылсын;

  14) Қазақстан Республикасының заңнамасымен көзделген басқа да шектеу шаралары.

**Солтүстік Қазақстан облысының коменданты**

**полиция генерал-майоры М. Төлебаев**